ຄະນະຜູ້ແທນລາວ ເຂົ້າຮ່ວມກອງປະຊຸຸມລັດຖະມົນຕີຕ່າງປະເທດ ອາຊຽນ-ອີຢູ ຄັ້ງທີ 23
by Soulivone | Dec 3, 2020 | News
ຕອນບ່າຍ ວັນທີ 1 ທັນວາ 2020 ທີ່ກະຊວງການຕ່າງປະເທດ, ທ່ານ ສະເຫຼີມໄຊ ກົມມະສິດ, ລັດຖະມົນຕີຕ່າງປະເທດ ແຫ່ງ ສປປ ລາວ ໄດ້ນຳພາຄະນະເຂົ້າຮ່ວມ ກອງປະຊຸຸມລັດຖະມົນຕີຕ່າງປະເທດ ອາຊຽນ-ອີຢູ ຄັ້ງທີ 23 ແບບທາງໄກ ພາຍໃຕ້ການເປັນປະທານຮ່ວມ ຂອງ ທ່ານ Vivian Balakrishnan ລັດຖະມົນຕີຕ່າງປະເທດ ສິງກະໂປ ແລະ ທ່ານ Josep Borrell ຮອງປະທານຄະນະກຳມາທິການເອີຣົບ, ຜູ້ຕາງໜ້າລະດັບສູງດ້ານວຽກງານການຕ່າງປະເທດ ແລະ ນະໂຍບາຍຄວາມໝັ້ນຄົງ ອີຢູ. ເຂົ້າຮ່ວມໃນກອງປະຊຸມຄັ້ງນີ້ ຍັງມີ ບັນດາລັດຖະມົນຕີຕ່າງປະເທດອາຊຽນ ແລະ ອີຢູ, ທ່ານເລຂາທິການໃຫ່ຍອາຊຽນ ແລະ ວິຊາການທີ່ກ່ຽວຂ້ອງຈໍານວນນື່ງ.
ກອງປະຊຸມ ໄດ້ຕີລາຄາສູງຕໍ່ຜົນການຈັດຕັ້ງປະຕິບັດ ການຮ່ວມມື ອາຊຽນ-ອີຢູ ໃນໄລຍະ 1 ປີ ຜ່ານມາ ໂດຍສະເພາະ ການຜັນຂະຫຍາຍ ຜົນກອງປະຊຸມລັດຖະມົນຕີຕ່າງປະເທດ ອາຊຽນ-ອີຢູ ວ່າດ້ວຍ ພະຍາດໂຄວິດ-19 ໃນເດືອນມີນາ ຜ່ານມາ ແລະ ການຈັດຕັ້ງປະຕິບັດ ແຜນປະຕິບັດງານ ການຮ່ວມມື ອາຊຽນ-ອີຢູ ໄລຍະ 2018-2022, ເຊິ່ງກວມເອົາສາມເສົາຄ້ຳ ການສ້າງປະຊາຄົມອາຊຽນ: ການເມືອງ-ຄວາມໝັ້ນຄົງ, ເສດຖະກິດ ແລະ ວັດທະນະທຳສັງຄົມ. ສຳລັບທິດທາງການຮ່ວມມື ໃນຕໍ່ໜ້າ, ກອງປະຊຸມໄດ້ເຫັນດີຈະສືບຕໍ່ຮ່ວມມືກັນ: ດ້ານສາທາລະນະສຸກ ຈະສຸມໃສ່ການແລກປ່ຽນຂໍ້ມູນຂ່າວສານ ແລະ ບົດຮຽນທີ່ດີ ລວມທັງ ການຄົ້ນຄວ້າ-ພັດທະນາ (R&D) ແລະ ຜະລິດຢາປົວພະຍາດ ກໍ່ຄືຢາວັກແຊັງຕ້ານໂຄວິດ-19 ແລະ ການຮັບປະກັນການເຂົ້້າເຖິງ ແລະ ການສາມາດຈັດຊື້ ໃນລາຄາທີ່ເໝາະສົມ ໃນເວລາທີ່ມີຢາວັກແຊັງດັ່ງກ່າວແລ້ວ; ການຟື້ນຟູເສດຖະກິດຮອບດ້ານ ຫຼັງໂຄວິດ-19; ຊ່ວຍການຈັດຕັ້ງປະຕິບັດ ແຜນແມ່ບົດການເຊື່ອມຈອດອາຊຽນ ຮອດປີ 2025 (MPAC 2025); ການຈັດຕັ້ງປະຕິບັດ ແຜນປະຕິບັດງານ ການເຊື່ອມໂຍງອາຊຽນ ສະບັບທີ 3 (2016-2020) ແລະ ສະບັບທີ 4 (2021-2025); ການຫັນເປັນເສດຖະກິດດີຈີຕອນ ໂດຍສຸມໃສ່ສົ່ງເສີມ ຈຸລະວິສາຫະກິດ, ທຸລະກິດຂະໜາດນ້ອຍ ແລະ ຂະໜາດກາງ (MSMEs) ເພື່ອໃຫ້ສາມາດດຳເນີນທຸລະກິດ-ການຄ້າ ທາງເອເລັກໂຕຼນິກຮ່ວມກັນໄດ້; ການພັດທະນາແບບຍືນຍົງ; ແລະ ການພັດທະນາຕົວເມືອງອັດສະລິຍະ ພາຍໃຕ້ເຄືອຂ່າຍຕົວເມືອງອັດສະລິຍະອາຊຽນ. ນອກນີ້, ກອງປະຊຸມຍັງໄດ້ແລກປ່ຽນຄຳຄິດຄຳເຫັນ ຕໍ່ບາງບັນຫາພົ້ນເດັ່ນ ຢູ່ພາກພື້ນ ແລະ ສາກົນ ທີ່ມີຄວາມສົນໃຈຮ່ວມກັນ ເຊັ່ນ: ບັນຫາແຫຼມເກົາຫຼີ, ທະເລຈີນໃຕ້, ບັນຫາຄວາມຫຍຸ້ງຍາກຢູ່ ລັດຍະໄຂ່ (ມຽນມາ), ການຈັດຕັ້ງປະຕິບັດ ບັນດາເອກະສານແນວຄວາມຄິດ ອິນໂດ-ປາຊີຟິກ ຂອງອາຊຽນ ແລະ ອື່ນໆ.
ຄຽງຄູ່ກັບການປະກອບຄຳເຫັນ ຕໍ່ການຮ່ວມມື ອາຊຽນ-ອີຢູ, ທ່ານ ລັດຖະມົນຕີ ສະເຫຼີມໄຊ ກົມມະສິດ ຍັງໄດ້ຖືໂອກາດນີ້ ສະແດງຄວາມຍິນດີ ແລະ ຊົມເຊີຍ ຕໍ່ ການພົວພັນຮ່ວມມືສອງຝ່າຍ ລາວ-ອີຢູ ຄົບຮອບ 45 ປີ ໃນປີ 2020 ນີ້ ແລະ ສະແດງຄວາມຂອບໃຈ ຕໍ່ການປະກອບສ່ວນ ຊ່ວຍເຫຼືອ ຂອງ ອີຢູ ໃຫ້ແກ່ ສປປ ລາວ ເປັນຕົ້ນ: ຂະແໜງການສາທາລະນະສຸກ, ຂະແໜງການປູກຝັງ-ລ້ຽງສັດ,ຄວາມໝັ້ນຄົງດ້ານສະບຽງອາຫານ ແລະ ການເກັບກູ້ລະເບີດທີ່ບໍ່ທັນແຕກ ແລະ ອື່ນໆ ເຊິ່ງທັງໝົດນີ້ ໄດ້ປະກອບສ່ວນອັນສຳຄັນເຂົ້າໃນການພັດທະນາ ເສດຖະກິດ-ສັງຄົມ ຂອງ ສປປ ລາວ ຕະຫຼອດມາ.
ກອງປະຊຸມລັດຖະມົນຕີ ອາຊຽນ-ອີຢູ ຄັ້ງຕໍ່ໄປ (ຄັ້ງທີ່ 24) ຈະຈັດຂຶ້ນ ໃນທ້າຍປີ 2022 ທີ່ ບຣຸກແຊນ, ປະເທດແບນຊິກ (ສຳນັກງານໃຫຍ່ອີຢູ).